Diari Oficial de la Generalitat Valenciana


Sumari del DOGV 6007, del 06-05-2009 (2009/4731)

RESOLUCIÓ de 31 de març de 2009, del director general d'Energia de l'expedient informatiu IN 5/2009.
----------------------------------------------------------------------------------------------------

### Dades del document

Número de DOGV
:   6007

Data del DOGV
:   06-05-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/4731


Data del document
:   31-03-2009

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * facturació
    * subministrament d'energia elèctrica
    * despesa
    * empresa privada

RESOLUCIÓ de 31 de març de 2009, del director general d'Energia de l'expedient informatiu IN 5/2009. [2009/4731]  
Vist l'expedient informatiu de referència, incoat per la Conselleria d'Infraestructures i Transport, contra Iberdrola Distribución Eléctrica, SAU, amb domicili als efectes de notificacions, al c/ Menorca, 19 de València, en relació amb les reclamacions existents relatives a la facturació elèctrica realitzada a partir de gener de 2009.  
Antecedents de fet  
Primer  
Des de gener de 2009 s'han rebut en les dependències de la Generalitat Valenciana nombroses queixes en relació amb la facturació realitzada per la mercantil Iberdrola Distribución Eléctrica, SAU, realitzada a partir de desembre de 2008.  
Segon  
Conseqüència de la mencionada situació, en data 5 de febrer de 2009, la Direcció General d'Energia acorda iniciar expedient informatiu per a conéixer les circumstàncies del cas, i en l'àmbit d'actuació de les quals es requerix l'informe a Iberdrola Distribución Eléctrica, SAU, en el qual ha de constar contestació a les qüestions següents:  
- Relació del nombre de reclamacions presentades davant de les dependències de la distribuïdora relatives a la facturació realitzada.  
- Grau d'informació oferit als consumidors, referent al canvi de facturació, que passa a ser de bimestral a mensual, així com de la tarifa que s'ha d'aplicar d'acord amb la nova normativa.  
- Metodologia aplicada en la lectura estimada en els distints casos possibles, així com grau d'informació oferida als consumidors, relatiu a este aspecte.  
- Nombre i percentatge de facturacions realitzades amb lectures estimades en els dos mesos anteriors a la facturació, així com nombre de facturacions realitzades amb lectures estimades relatives a cada una de les dos mensualitats, i nombre de facturacions amb lectura real relatives a una o dos mensualitats.  
Tercer  
En contestació a l'esmentat requeriment d'informació, la mercantil presenta escrit en data 20 de febrer de 2009, en el qual manifesta, en síntesi, el següent:  
- Conseqüència del que disposa la disposició addicional setena del Reial Decret 1578/2008, de 26 de setembre, a partir de l'1 de novembre de 2008, la facturació de les tarifes de subministrament d'energia elèctrica social i domèstiques, s'efectuarà per l'empresa distribuïdora mensualment i es durà a terme sobre la base de la lectura bimestral dels equips de mesura instal·lats a este efecte, i s'explicarà el criteri de facturació per al mes en què no hi ha lectura real.  
- En segon terme s'explica el mètode aplicat en la factura amb lectura estimada per a aquelles facturacions el període de les quals comprenga únicament l'any 2008, per a facturacions el període del qual comprenga tant l'any 2008 com el 2009, i per a facturacions el període del qual comprenga únicament l'any 2009, i indica que en este tipus de facturacions amb lectura estimada no s'aplica recàrrec per excés de consum.  
- A continuació, indica el mètode aplicat en la factura mensual amb lectura real, i diferencia les facturacions el període de les quals comprenga únicament l'any 2008, les facturacions el període de les quals comprenga tant l'any 2008 com el 2009, i les facturacions el període de les quals comprenga únicament l'any 2009, i indica que, en este tipus de facturacions amb lectura real, s'aplicarà, si és el cas, el recàrrec per excés de consum que corresponga a la diferència comparada entre el consum sense recàrrec i el consum amb el dit recàrrec.  
- En relació amb les dades referents a les reclamacions interposades davant de la mercantil distribuïdora, esta informa que, via telefònica s'han atés 81.363 telefonades sol·licitant informació sobre la factura mensual, han sigut presentats 1.065 escrits de reclamació que es troben en procés d'anàlisi i contestació.  
- S'afig que, des del 22 de desembre de 2008, han sigut realitzades 7,1 milions de factures amb lectura estimada, als 30 dies de l'última facturació bimestral. D'estes, s'han facturat als 30 dies de l'estimada, amb factura real 3,1 milions de factures, corresponents a les dates compreses entre el 22 de gener i el 18 de febrer de 2009.  
- Informen, finalment, que a la Comunitat Valenciana, s'han realitzat estimacions en períodes superiors a sis mesos, en un total de 28.050 contractes.  
Quart  
En data 17 de març de 2009, el Consell de la Comissió Nacional d'Energia acorda, entre altres, aprovar els criteris que, en el marc de l'expedient informatiu obert per la CNE, han d'utilitzar-se per a l'avaluació de les actuacions de les empreses distribuïdores en la facturació mensual realitzada en aplicació de la disposició addicional setena del Reial Decret 1578/2008, així com la remissió per via telemàtica dels esmentats criteris a les comunitats autònomes, a fi que, si ho estimen oportú, comuniquen a les empreses distribuïdores que, segons el parer de la CNE, totes les factures que no s'hagen emés d'acord amb estos, han de ser realitzades novament i es procedirà a la liquidació als consumidors de les quantitats resultants.  
Cinqué  
Amb data 30 de març de 2009, l'instructor proposa la resolució de l'expedient en tramitació després de la realització de l'anàlisi de les al·legacions presentades al llarg d'este, així com de la legislació aplicable al cas, i comunica esta al director general d'Energia.  
Fonaments de dret  
Primer  
En primer terme ha de procedir-se a ubicar la qüestió que ha generat la majoria de les reclamacions interposades en l'àmbit de l'expedient informatiu objecte d'esta resolució i, en este sentit cal fer menció al que disposa la disposició addicional setena del Reial Decret 1578/2008, de 26 de setembre, de retribució de l'activitat de producció d'energia elèctrica per mitjà de tecnologia solar fotovoltaica per a instal·lacions posteriors a la data límit de manteniment de la retribució del Reial Decret 661/2007, de 25 de maig, per a la dita tecnologia, que establix el següent «La facturació de les tarifes de subministrament d'energia elèctrica social i domèstiques (fins a 10 kW de potència contractada) a partir de l'1 de novembre de 2008 s'efectuarà per l'empresa distribuïdora mensualment duent-se a terme sobre la base de la lectura bimestral dels equips de mesura instal·lats a este efecte», d'esta manera s'establix l'obligatorietat que les mercantils distribuïdores d'energia elèctrica, procedisquen a la realització de les facturacions per eixe subministrament d'una manera mensual, però sempre amb la base de lectura bimestral, per a este tipus de tarifes de subministrament d'energia elèctrica social i domèstica, tal com disposa l'article 82 del Reial Decret 1955/2000.  
Segon  
En segon terme, vista la situació vigent, tal com queda establida per la normativa anteriorment descrita, consistent en l'obligatorietat de la facturació mensual dels consums elèctrics per a este tipus de tarifes, amb una lectura bimestral dels esmentats consums, que necessàriament comporta que en algun moment es tracte de lectures estimades, procedix determinar si, per part de les mercantil, s'ha procedit correctament en l'estimació dels consums en aquells períodes en què la lectura dels equips de mesura no haja sigut real, així com la compensació realitzada dels consums, quan es dispose de dades derivades de les lectures reals dels equips de mesura.  
Per a realitzar l'esmentada comprovació les úniques remissions normatives existents es troben, d'una banda, en el que disposa l'article 82 del Reial Decret 1955/2000, que declara que les factures en què conste el concepte de «consum estimat» es realitzaran en funció de les mitjanes històriques de l'any anterior, i contindran idèntic criteri en la resolució del Ministeri d'Indústria i Energia de 20 de desembre de 1988, criteri que no resulta en absolut, ni suficient ni concret per a determinar una metodologia a aplicar per a les lectures estimades del consum elèctric, de manera que, han de ser. D'una banda, el criteri que es manté des d'esta administració autonòmica, i s'addiciona per una altra, els criteris que siguen aplicables a este expedient, que recentment, ha establit la Comissió Nacional de l'Energia, com a ens regulador dels sistemes energètics, que té entre els seus objectius, vetlar per la competència efectiva en els sistemes energètics i per l'objectivitat i transparència del seu funcionament, en benefici de tots els subjectes que operen en els dits sistemes i dels consumidors, són els que determinen si les actuacions han sigut correctes, i s'ha de considerar el següent:  
1. El terme de potència serà el resultat de multiplicar la potència contractada pel preu que corresponga segons la tarifa a què estiga acollit el subministrament i pel preu objecte de facturació.  
2. El consum estimat s'haurà de calcular prenent el consum real d'aquell període de l'any anterior que incloga el període que s'ha de facturar, dividit el dit consum real entre el nombre de dies del període de l'any anterior i multiplicat pel nombre de dies del període que s'ha de facturar.  
3. Per als subministraments en què no es dispose del consum real del mateix període de l'any anterior, el consum estimat es calcularà multiplicant el consum mitjà històric disponible pel nombre de dies del període que s'ha de facturar.  
4. Per als nous subministraments, la primera facturació haurà de realitzar-se amb lectures reals dels equips de mesura. Les posteriors facturacions en aquells períodes en què no es dispose de lectura real, es realitzaran, fins que no es dispose de consum real del mateix període de l'any anterior, a partir del consum mitjà històric disponible en cada moment.  
5. Els recàrrecs i les bonificacions al consum elèctric, regulats per la normativa, no podran aplicar-se a les facturacions amb consum estimat, s'ha de dividir el consum real basat en la lectura de l'equip de mesura entre el període transcorregut entre les dos lectures reals, i s'obté un consum mitjà, que haurà de ser comparat amb els llindars establits per a l'aplicació del recàrrec o la bonificació sobre el consum.  
6. Una vegada disponible el consum real basat en la lectura de l'equip de mesura, les empreses distribuïdores procediran a realitzar la facturació corresponent a tot el període transcorregut entre les dos últimes lectures reals. Al resultat de la facturació es descomptaran les quantitats facturades durant el dit període sobre la base de consums estimats i s'addicionaran, si és el cas els recàrrecs i/o bonificacions corresponents.  
Així i analitzada la documentació continguda en este expedient informatiu relativa a les manifestacions realitzades per la mercantil distribuïdora sobre la metodologia emprada en la facturació d'acord amb lectures estimades, així com en relació amb la regularització de la facturació una vegada obtingudes les dades corresponents a les lectures reals del consum, s'observa, que s'ha procedit d'acord amb els criteris següents:  
1. La mercantil ha pres com a base per a l'estimació, el consum del mateix període de l'any anterior, atés que els consums es consideren estacionals, i es determina el consum diari i es multiplica pel nombre de dies afectes a la factura corresponent a la lectura estimada, i s'aplicarà, depenent si es tracta de dies de 2008 o de 2009, els preus corresponents a cada any, a cada un dels dies.  
2. Si no hi ha consum històric, en relació amb el contracte concret, es procedirà a la facturació, únicament del terme de potència.  
3. Es procedix a la facturació dels conceptes de lloguer dels equips de mesura, en proporció al nombre de dies facturats, així com als impostos procedents.  
Tercer  
Vist l'anterior, així com els criteris emanats del Consell de la Comissió Nacional de l'Energia, s'observen certs criteris emprats per la mercantil, que han de ser objecte de rectificació, ja que estos no coincidixen amb el sentit, tant dels criteris definits per esta administració, com dels criteris que ha suggerit la Comissió Nacional de l'Energia, tal com es pretén exigir per part d'esta administració autonòmica.  
Entre els criteris discordants es troben, en primer lloc, aquell que realitza una facturació únicament de la potència per a aquells casos en què no es dispose de consums històrics referents al mateix període de temps objecte de la facturació de l'any anterior, i en segon lloc, el de no realitzar la primera facturació amb lectura real dels equips de mesura, per a aquells nous subministraments contractats des de l'entrada en vigor de la disposició addicional setena del Reial Decret 1578/2008, de 26 de setembre, fins a la resolució d'este expedient.  
En conseqüència, per part d'Iberdrola Distribución Eléctrica, en l'àmbit de la Comunitat Valenciana, haurà de procedir-se a realitzar les refacturacions d'aquelles factures en què no s'haja procedit d'acord amb els criteris exigits per esta administració, els quals han sigut expressats al llarg d'esta resolució, i més concretament aquelles factures en què s'hagen aplicat els criteris discordants anteriorment descrits, els quals hauran d'adaptar-se als criteris relacionats al llarg de la resolució.  
Quart  
Afegir a més que, per al cas que, de la refacturació procedent, es derive que l'usuari ha abonat quantitats en excés, la mercantil distribuïdora haurà de procedir a realitzar la devolució d'eixes quantitats.  
Cinqué  
Finalment, es manifesta la competència d'esta Direcció General d'Energia en la resolució d'este expedient atés que, l'article 98 del Reial Decret 1955/2000, d'1 de desembre disposa que, «Les reclamacions o discrepàncies que se susciten en relació amb el contracte de subministrament a tarifa, o les facturacions derivades d'estos seran resoltes administrativament per l'òrgan competent en matèria d'energia de la Comunitat Autònoma, en el territori de les quals es va efectuar el subministrament».  
Vistos els preceptes legals citats i la resta de disposicions de general i especial aplicació, el director general d'Energia, en virtut de les atribucions conferides pel Decret 117/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Infraestructures i Transport resol:  
L'obligatorietat que l'empresa distribuïdora procedisca a la refacturació d'aquelles factures els criteris de la qual no s'adapten als establits com a adequats en esta resolució, d'acord amb el contingut dels fonaments de dret anteriors.  
S'ha de procedir de la manera següent:  
- En aquelles factures en què per no disposar de consum històric equivalent al mateix període de temps, únicament s'haja facturat el terme potència, es procedirà a refacturar d'acord amb el consum històric disponible.  
- En aquelles factures que, una vegada es disposa de lectura real dels consums, no s'haja procedit a realitzar una devolució de les quantitats facturades en concepte d'energia consumida en les lectures estimades, haurà de procedir-se a realitzar una devolució de les quantitats facturades en la facturació basada en lectures estimades, i es realitzarà la facturació corresponent a tot el període transcorregut entre les dos últimes lectures reals, i s'haurà d'aplicar, en el cas que el període de temps comprenga part de l'any 2008 i part de l'any 2009, els preus que corresponguen a cada un dels exercicis.  
- Per a aquells nous subministraments en què la primera lectura no haja sigut real, haurà de procedir-se a refacturar de manera que es complisca el requisit que la primera lectura d'un subministrament siga real.  
- Per al cas que, de la refacturació procedent, es derive que l'usuari ha abonat quantitats en excés, la mercantil distribuïdora haurà de procedir a realitzar la devolució d'eixes quantitats.  
Contra esta resolució, que no posa fi a la via administrativa, es pot interposar recurs d'alçada davant del secretari autonòmic d'Infraestructures i Transport (av. de Blasco Ibáñez núm. 50, 46848 València), en el termini d'un mes, comptador a partir de l'endemà d'aquell en què tinga lloc la notificació d'esta, de conformitat amb el que disposen els articles 114 i 115 de la Llei 4/1999, de 13 de gener, de modificació de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
València, 31 de març de 2009.- El director general d'Energia: Antonio Cejalvo Lapeña.